  Майя Бывальцева 2016-тӥ арын Удмуртиын карсьӧр, школа бордын ужась лагерьёс нырысьсэ 120 сюрс пала дышетскисьёсты кутозы. Гужем тазалыкез юнматон ужез радъянэ пырисько элькунысь 700-лэсь трос ужъюртъёс но огазеяськонъёс. Элькун кивалтэтлэн азьвалтэтэлэн кенешоназ 11-тӥ оштолэзе со сярысь ивортӥз дышетонъя но наукая министрлэн нырысетӥ воштӥсез Зоя Суворова. Солэн верамезъя, нырысьсэ ӧжытэз 73 процентэз дышетскисьёс санаторийёсын но карсьӧр лагерьёсын шутэтскыны но тазалыксэс юнматыны быгатозы. Ужан но шутэтскон лагерьёс усьтӥськозы Удмуртиысь ваньмаз сямен муниципал кылдытэтъёсын. «Нылпи санаторийын пиналэз одӥг уй-нунал возёнлэн дуныз 680 манет. Азьвыл кык аръёсын ӵошатыса, со тросгес. Санаторно-оздоровительной лагерьёсын — 820 манет, озьы ик кык ар будэтылымтэ. Секыт улон югдуре шедем но анай-атайтэк кылем нылпиосты возён дунэз 630 манетозь йылтӥмы. Со дыре ик ӧвӧл вунэтоно, мерлыко юрттэт сётонъя министерство со пиналъёслы путёвкаосты басьтэ коньдэт чотын. Мукетъёсыз нылпиос понна — 600 манет. Отын коньдон валче вылысь висъяське — анай-атайёс, муниципал кылдытэтъёслэн коньдэтъёссы, уж сётӥсьёс, профсоюз огазеяськонъёс», — валэктӥз Удмуртиысь дышетонъя но наукая министрлэн нырысетӥ воштӥсез Зоя Суворова. Ватсалом на, 2016-тӥ арын быдэ вуымтэослэсь гужем шутэтсконзэс радъян понна дышетонъя но наукая министерство элькун коньдэтысь 20 миллион манет басьтоз, нош мерлыко юрттэт сётонъя министерство — 16 миллион манетлэсь ятыр. Муниципал кылдытэтъёс путёвка дунлэсь 50–80 процентсэ берыктыны быгато. Тегъёс: Дышетон Ижкар Удмуртия пиналъёс тазалыкезутён Дышетонъянонаукаяминистерство  